李宗瀛
喜香甫至
下雺上雾昏昼错，春泥滑滑断芒屩。无双江夏打门来，一笑缡{衤步}雨淋鹤。扶携镫前认鬓影，弄发惊看点霜薄。探怀贶我珍珠船，渊颖歌行尽奇格。五年代舍酷见病，相逢那怪颜色恶。明江西去滩濑崄，秀岭南来瘴烟作。庳篷更溯古苍梧，火山冰井贮行橐。醉中失足入酢瓮，程逊几悲履龟坼。负舟昔闻视蝘蜓，破{豕勹}今犹凛蛟鳄。君家父子捍海塘，白日骑鲸上寥廓。王尊立水竟冥死，化身精卫血流噣。此时傥逐申屠徐，一家两地三冤魄。阳侯呵护宁偶然，千钧赖尔一縆托。倚闾有母念陟屺，楚𩾐今为越凫㲉。白云亲舍隔迢迢，安邑猪肝得何乐。伊余寂寂可笑人，刻楮真惭棘端削。朝披挑耳南塘图，夕饵扶衰西蜀药。牛医马磨共还往，西水东鱼叹离索。今宵执手疑梦寐，深杯婪尾莫嫌数。檐前几点社公雨，烛花一粒青豆爆。漫愁无耳难陀王，社酒仍邀再三酌。